b"\n_START_ARTICLE_\nPierre Degeyter\n_START_PARAGRAPH_\nPierre Degeyter (8. lokakuuta 1848 Ghent, Belgia \xe2\x80\x93 27. syyskuuta 1932 Saint-Denis, Ranska) oli belgialaissyntyinen ranskalainen sosialisti ja muusikko, joka tunnetaan parhaiten ty\xc3\xb6v\xc3\xa4enlaulu \xe2\x80\x9dKansainv\xc3\xa4lisen\xe2\x80\x9d s\xc3\xa4velt\xc3\xa4j\xc3\xa4n\xc3\xa4. Toisin kuin laulun sanoittaja Eug\xc3\xa8ne Pottier, Degeyter ehti elinaikanaan n\xc3\xa4hd\xc3\xa4 sen kohoamisen kansainv\xc3\xa4lisen sosialistisen liikkeen tunnuslauluksi._NEWLINE_Degeyter syntyi ty\xc3\xb6l\xc3\xa4isperheeseen, joka muutti Belgiasta Ranskan Lilleen. H\xc3\xa4n ty\xc3\xb6skenteli puusepp\xc3\xa4n\xc3\xa4 ja oli harrastajamuusikko, joka lauloi kuorossa ja soitti eri soittimia. Degeyter kuului Ranskan ty\xc3\xb6v\xc3\xa4enpuolueeseen ja johti Lilless\xc3\xa4 toiminutta La Lyre des Travailleurs -nimist\xc3\xa4 ty\xc3\xb6v\xc3\xa4en kuoroa ja musiikkiseuraa. Vuonna 1888 h\xc3\xa4n s\xc3\xa4velsi kuoron tilauksesta musiikin edellisen\xc3\xa4 vuonna kuolleen sosialistirunoilija Pottierin kirjoittamaan runoon L'Internationale, \xe2\x80\x9dKansainv\xc3\xa4linen\xe2\x80\x9d. Nuotit julkaistiin nimell\xc3\xa4 Degeyter mainitsematta s\xc3\xa4velt\xc3\xa4j\xc3\xa4n etunime\xc3\xa4, mik\xc3\xa4 aiheutti my\xc3\xb6hemmin ep\xc3\xa4selvyytt\xc3\xa4, ja h\xc3\xa4nen veljens\xc3\xa4 Adolphe v\xc3\xa4itti my\xc3\xb6s olevansa todellinen s\xc3\xa4velt\xc3\xa4j\xc3\xa4. N\xc3\xa4it\xc3\xa4 v\xc3\xa4itteit\xc3\xa4 k\xc3\xa4ytettiin poliittisena ly\xc3\xb6m\xc3\xa4aseena varsinkin sen j\xc3\xa4lkeen, kun Pierre Degeyter vanhoilla p\xc3\xa4ivill\xc3\xa4\xc3\xa4n vuonna 1920 liittyi Ranskan kommunistiseen puolueeseen. Vuonna 1922 Ranskan korkein valitusoikeus ratkaisi tekij\xc3\xa4noikeuskiistan h\xc3\xa4nen hyv\xc3\xa4kseen._NEWLINE_Degeyter asui vuodesta 1902 Saint-Denisiss\xc3\xa4 Pariisin l\xc3\xa4hell\xc3\xa4. H\xc3\xa4n s\xc3\xa4velsi muitakin sosialistisia taistelulauluja. H\xc3\xa4n vieraili vuonna 1928 Neuvostoliitossa. \xe2\x80\x9dKansainv\xc3\xa4linen\xe2\x80\x9d oli tuolloin Neuvostoliiton kansallislauluna."